Ego Willelmus, Dei gratia Lingonensis episcopus, notum facio Arnulphum, vices magistri domus Dei de Mormento agente, et Martinum sacristam et Martinum priorem cum universo ecclesie sue capitulo, per manum meam, dedisse ecclesie Beate Marie de Moris domum Dei de Quercu et grangiam de Billefuerre cum omnibus appendiciis, et usuariis et utilitatibus tam mobilibus quam immobilibus, absque ulla retentione, in perpetuum tenenda sub tali conditione quod domus de Moris domui de Mormento annuatim debet quinque modios bladi receptibilis, medietatem frumenti et medietatem avene, ad mensuram cursalem Barri super Sequanam persolvendos in domo sua apud Barrum super Albam usque ad Nativitatem Domini; et si forte die constituto dictum bladum solutum non fuit, penam centum solidorum pruvinensium domus de Moris incurret, et ad valorem illius diei quo solvi debuit, bladum reddet. Si huic vero donationi contraire voluerint fratres ecclesie de Mormento tam clerici quam laici, ecclesie de Moris legitimam garentiam portabunt in hunc modum... et quandocumque necesse fuerit dictam testificabunt, et quotiescumque et ubicumque necesse fuerit testimonium dicte donationis perhibende ad sumptus ecclesia de Moris tenebitur. Ne autem domus de Moris a facto isto resilire possit, me Guillelmus episcopus, et meos successores hujus facti fidejussores domui de Moris constituo. Actum anno Domini MºCCºXº.